钦定古今图书集成/理学汇编/学行典/第273卷 > 《逸民传序》后汉·书
## 钦定古今图书集成/理学汇编/学行典/第273卷 > 《逸民传序》后汉·书

《易》称“遁之时义大矣哉！”又曰：“不事王侯，高尚其事。”是
以尧称则天，不屈颍阳之高；武尽美矣，终全孤竹之
洁。自兹以降，风流弥繁，长往之轨未殊，而感致之数
匪一。或隐居以求其志，或曲避以全其道，或静己以
镇其躁，或去危以图其安，或垢俗以动其概，或疵物
以激其清。然观其甘心畎亩之中，憔悴江海之上，岂
必亲鱼鸟乐林草哉？亦云性分所至而已。故蒙耻之
宾，屡黜不去其国；蹈海之节，千乘莫移其情。适使矫
易去就，则不能相为矣。彼虽硁硁，有类沾名者，然而
蝉蜕嚣埃之中，自致寰区之外，异夫饰智巧以逐浮
利者乎？荀卿有言曰：“志意修则骄富贵，道义重则轻
王公也。”汉室中微，王莽篡位，士之蕴藉，义愤甚矣。是
时裂冠毁冕，携持而去之者，盖不可胜数。扬雄曰：“鸿
飞冥冥，弋者何篡焉。”言其违患之远也。光武侧席幽
人，求之若不及，旌帛蒲车之所征贲，相望于岩中矣。
若薛方、逢萌聘而不肯至，严光、周党、王霸至而不能
屈，群方咸遂，志士怀仁，斯固所谓举逸民天下归心
者乎！肃宗亦礼郑均而征高凤，以成其节。自后帝德
稍衰，邪嬖当朝，处子耿介，羞与卿相等列，至乃抗愦
而不顾，多失其中行焉。盖录其“绝尘不反，同夫作者”，
列之此篇。